**מגילת רות: תמונות מספרות**

**דף למנחה**

הטקסט המקראי מספר סיפור באמצעות מילים. הסצנות, הרגשות, המחשבות, הדמויות ומערכות היחסים מתוארות בצמצום מילולי והקורא הוא המשלים את הפערים ומצייר בדמיונו את התמונה המלאה פעמים רבות בעזרת מדרשים וסיפורי תורה.

לאורך ההיסטוריה של התרבות המערבית, נוצרו בהשראת סיפורי המקרא יצירות בתחומי אמנות ויצירה שונים, תחילה בעולם הנוצרי שהתייחס ל'ברית הישנה' ובהמשך גם בעולם היהודי והישראלי. לעתים ליוו יצירות האמנות את הטקסט המקראי ולעתים היו כיצירה בפני עצמה; לעתים הן העבירו באדיקות את המילים הכתובות לבד היצירה, ולעתים הן היו משוחררות מהטקסט וניהלו עמו דיאלוג.

יצירות האמנות על המקרא הן פרשנות, וככל פרשנות הן מתמודדות עם קשיים בטקסט ולעתים אף מציפות בו קשיים ומורכבות. כך לדוגמה נאלץ הצייר לקבוע מה המרחק הפיזי בין נעמי לבין רות וערפה כאשר היא מרחיקה אותן, והאם היא באמת מרחיקה אותן.

דף לימוד זה מזמין את הלומדים לקרוא את סיפור מגילת רות דרך יצירות אמנות ששאבו את השראתן מתוך הפסוקים. ההתבוננות ביצירות האמנות תגלה את עמדת היוצר ופרשנות על הטקסט ובכך תרחיב את המנעד הפרשני.

דף לימוד זה לא מרחיב על ההקשרים ההיסטוריים האמנותיים של היצירות, אלא מתמקד בעיקר בדיאלוג בינן לבין הפסוקים ובינן לבין עצמן.

**חלק א: 'וַתִּשֶּׂאנָה קוֹלָן וַתִּבְכֶּינָה' נעמי, רות וערפה**

את הסצנה הדרמטית בפרק א, שבה נעמי חוזרת לבית לחם וכלותיה רות וערפה הולכות איתה אף שהיא מנסה לשכנע אותן לחזור לביתן – ציירו אמנים רבים.

בשלב הראשון מוזמנים הלומדים ל'קריאה יחפה' של הטקסט וניסיון להבין מהו הסב-טקסט, מה מסתתר בין המילים. האומנם נעמי אינה רוצה שהן יבואו עמה? מדוע היא מכנה אותן "בנותיי"? האם מתוך דאגה או כדרך לקשור אותן במחויבות? מדוע היא מדגישה שהיא זקנה? האם כדי שיחזרו וימצאו להן חתנים כי לה לא יהיו עוד בנים, או כדי לרמוז להן כי אין מי שידאג לה.

בשלב השני מוזמנים הלומדים לעיין בשלושה איורים שונים המביעים באופנים שונים את מערכת היחסים בין משולש הדמויות. שימו לב לפרשנות שנקט כל אמן דרך יצירתו וכיצד הוא ראה את הרצונות של כל דמות ואת מארג היחסים ביניהן. במובנים רבים, הממד הוויזואלי מציף את מה שמסתתר בטקסט.

**חלק ב: 'וַאֲלַקֳּטָה בַשִּׁבֳּלִים' רות ובועז נפגשים בשדה**

נעיין כעת בפרק ב במגילה בפסוקים המתארים את הסצנה שבה רות מלקטת שיבולים בשדה של בועז, והוא מבחין בה ושואל 'למי הנערה הזאת'. האם זהו מפגש תמים? האם יש במפגש זיק רומנטי? נעיין בפסוקים ובמדרש ואחר כך נבחן כיצד מפרשים את הסצנה האיורים. כיצד מאופיינת דמותה של רות? כפי שנראה, יש המפרשים את המפגש כמפגש תמים ויש הרואים בו מפגש בעל מתח רגשי-מיני ואף תועלתני. יש המציירים את דמותה של רות כצנועה וחסודה ויש המציירים אותה כמי שעומדת פנים אל פנים מול בועז.

**חלק ג : 'וַיְהִי בַּחֲצִי הַלַּיְלָה' רות ובועז בגורן**

הפרק השלישי במגילה דרמטי מאוד ומסתורי. רות יורדת לגורן במצוות חמותה במטרה לשכנע את בועז לגאול את חלקת השדה ואותה, ובועז מבטיח לסייע. גם המדרשים וגם האיורים מבקשים למלא את הפערים בטקסט המצית את הדמיון... כיצד הם מתארים את המתרחש בגורן?

**לסיכום דף הלימוד**

הלומדים מוזמנים לשוחח על תרומתם של האיורים להבנת הסיפור, וכיצד הם מרחיבים את אפשרויות הפרשנות ומאירים בסיפור היבטים שלא נלקחו בחשבון בטקסט הכתוב.